Villa Chableiæ est B. Martini Turonensis, cum aquis, pascuis, pratis, aquarumve cursibus, terris cultis et in cultis, cum decimis, molendinis, furnis, tertiis, censibus et ecclesiis, et totum territorium. Omnes homines cujuscunque sint apud Chableias, tam clerici quam milites, et omnes alii laici, sunt jurati præposito contra omnes viventes. Laici vero omnes, cujuscunque homines sint, sunt jurati domino Campaniæ, vel mandato ejus quisquis ille sit, salva fidelitate Beati-Martini. Dominus Noerii est viarius Chableiæ, et non potest ponere apud Chableiam viarium qui non juret quod fidelis erit præposito Beati-Martini, quod vitam et honorem et membra ejus pro posse suo servabit. De omni fundo terræ debet præpositus diem assignare, vel maiori ejus. Si de capite hominis cognoscentis Beatum-Martinum sit clamor, nullus audiet clamorem, vel placitum tenebit, nisi solus præpositus. Nullus habet remanentiam apud Chableiam nisi Beatus-Martinus. Sed si quis infra annum quo Chableiam venerit, vel uxorem duxerit, libertatem suam dederit Beato-Martino: ex tunc liber remanebit, ni per annum et diem foras Chableiam fuerit, et tunc se iterum dare Beato-Martino poterit. Nullus potest justiciare, vel debet homines Beati-Martini, nisi solus præpositus, vel maior ipsius. Si vero aliquis hominum Beati-Martini clamorem faciat de alio homine Beati-Martini, præpositus Beati-Martini deducit, et tenet placitum sine viario; et si fuerit planus clamor, videlicet usque ad valentiam trium solidorum, totus clamor est præpositi, ita quod viarius nihil ibi habet. Si vero discordia non possit finiri nisi per judicium, tunc præpositus vocat viarium domini Noerii, et præpositus mittit ad judicium faciendum; similiter et viarius ex parte domini Noerii. Sed tunc, secundum consuetudinem villæ, non fit judicium, sed assignat alium diem præpositus, et ad alium diem mittunt ad judicium. Et non fit similiter judicium ea die; tertio assignat præpositus aliam diem, et tunc non fit similiter judicium; quarto assignat diem præpositus competentem, et tunc præpositus facit judicium sine viario, et sine aliquo qui sit ex parte domini Noerii; ipse solus cum suis quos voluerit advocare, et si judicata ibi fuerit emenda, viarius inde habebit medietatem. Si vero judicetur quod una partium faciat alteri sacramentum, vel unus possit monstrare contra alium duellum, ille qui debet recipere sacramentum, potest si velit adversarii sui recipere sacramentum, vel, si noluerit, condonare, non requisito viario: si vero fiat ibi duellum, dominus Noerii habet medietatem forisfacti, et potest duellum, si voluerit, prorogare per unam diem et præpositus per aliam. Clamores hominum liberorum, præterquam clericorum qui sunt præpositi semper, et hominum militum, et sanctorum aliorum quam Beati-Martini et eorum quos dominus Noerii habet apud Chableiam sunt viarii; sed ipse non potest facere judicium de illis, sed adducet eos in curia præpositi; et præpositus mittet ad judicium primo, secundo et tertio, et viarius similiter cum eo, et non fit judicium, sicut dictum est, et quarto mittit præpositus ad judicium sine viario, et facit judicium sine aliquo qui sit ex parte domini Noerii. Si vero adjudicata fuerit emenda, præpositus inde habebit medietatem et viarius aliam medietatem. Si vero ibi fuerit duellum, duellum deducitur coram præposito, sicut de hominibus Beati-Martini. Dominus Noerii, vel viarius ejus, non potest capere aliquem hominem, vel arrestare, vel saisire aliquas res in tota justitia de Chableia, nisi de permissione et voluntate præpositi et præsente mandato ejus, nisi de homine ligio suo qui eum cognoscat. Si vero eum negaverit, oportet per præpositum de illo suam requirat justitiam. Et similiter si homo Beatum-Martinum cognoverit, justitiam requiret inde a præposito in curia præpositi. In castrum Chableiæ, quod Claustrum vocatur, dominus Noerii nullam prorsus habet justitiam, nec in muris, nec in fossatis, nec in tota firmitate; nec in banno aquæ præpositi aliquam habet justitiam, nec in nemore præpositi, Beaumont scilicet, nec in toto territorio Clamantele aliquam habet justitiam; in servientibus præpositi nihil similiter accipit de justitia, qui non justiciantur ab aliquo, nisi a persona præpositi. Dominus Noerii nullam justitiam habet in banno vini vendendi, nec in banno vindemiarum vindemiendarum. Præco villæ est præpositi et mensuras servat, et si inveniantur falsæ, dominus Noerii non potest ea, capere sine mandato præpositi. Et si judicentur falsæ per curiam præpositis medietatem forisfacti habet præpositus, et medietatem dominus Noerii. Dominus Noerii non habet apud Chableiam bannum, nec clamorem banni. Omnes homines, cujuscunque sint apud Chableiam, sunt in custodia domini Campaniæ, tam clerici quam laici et in toto territorio. Et si aliquis injuriatur eis, per dominum Campaniæ debet emendari. Omnes homines de eadem villa, cujuscunque sint, debent ponere ad gistum domini Campaniæ et in gisto domini regis, et in gisto decani Beati-Martini Turonensis, nisi servientes fuerint. Et si aliquis captus fuerit pro forisfacto suo apud Chableiam: si homo Beati-Martini, maior præpositi custodiet illum per septimanam, postea, completa septimana, debet reddere viario domini Noerii ad custodiendum apud Chableiam, quia non potest illum ducere extra. Et si captus homo non fuerit Beati-Martini, cujuscunque alterius fuerit, vel etiam homo domini Noerii, viarius habet custodiam primæ septimanæ apud Chableiam, nec potest illum ducere extra; et completa septimana, reddi debet maiori præpositi ad custodiendum.